Fit-28 ta' Ġunju 2017, il-Presidenza Maltija tal-Kunsill u r-rappreżentanti tal-Parlament Ewropew laħqu ftehim politiku ġenerali dwar kull wieħed mit-tnax-il kapitolu tar-regolament dwar l-Aġenzija tal-Unjoni Ewropea għall-Asil abbażi tal-mandat mogħti mill-Coreper fl-20 ta' Diċembru 2016. Il-ftehim huwa soġġett għall-approvazzjoni mill-Coreper fil-futur qrib wara li ssir aktar ħidma fuq il-premessi. Barra minn hekk, il-ftehim jeskludi ċerti partijiet tat-test li huma relatati ma' proposti leġislattivi oħra fil-pakkett dwar ir-reviżjoni tas-Sistema Ewropea Komuni tal-Asil (SEKA) li għadhom ma ġewx iffinalizzati. Ftehim globali ser ikun possibbli biss ladarba r-rabtiet mal-proposti leġislattivi l-oħra tal-pakkett tas-SEKA jkunu ġew solvuti. Il-proposta għal Aġenzija tal-Unjoni Ewropea għall-Asil għandha l-għan li ttejjeb l-implimentazzjoni u l-funzjonament tas-SEKA billi tibni fuq il-ħidma tal-Uffiċċju Ewropew attwali ta' Appoġġ fil-qasam tal-Asil (EASO). "Dan huwa parti mill-isforzi tal-UE biex ikollha Aġenzija vera u proprja tal-UE għall-Asil li tkun tista' tirrispondi aħjar għall-isfida li qed tevolvi tal-migrazzjoni irregolari u biex tirrifletti r-rwol imsaħħaħ tagħha f'Sistema Ewropea Komuni tal-Asil riformata." Michael Farrugia, il-Ministru Malti għall-Intern u s-Sigurtà Nazzjonali Ir-regolament il-ġdid ser jittrasforma lill-EASO f'Aġenzija vera u proprja responsabbli milli tiffaċilita l-funzjonament tas-SEKA, filwaqt li tiżgura konverġenza fil-valutazzjoni tal-applikazzjonijiet għal protezzjoni internazzjonali fl-Unjoni kollha, u tipprovdi assistenza operazzjonali u teknika lill-istati membri. Il-passi li jmiss Il-ħidma ser tkompli matul il-presidenza li jmiss biex it-test jiġi ffinalizzat. Il-ftehim imbagħad ser jiġi ppreżentat lill-Coreper għall-approvazzjoni f'isem il-Kunsill. Kuntest B'segwitu għall-Komunikazzjoni tagħha tas-6 ta' April 2016 dwar ir-riforma tas-SEKA, f'Mejju u f'Lulju l-Kummissjoni ppreżentat seba' proposti leġislattivi, inkluż il-proposta msemmija hawn fuq għal regolament dwar l-Aġenzija tal-Unjoni Ewropea għall-Asil, bl-għan li: jitjieb il-funzjonament tas-SEKA billi jiġu eliminati t-trattament differenti ta' persuni li jfittxu l-asil u r-rati ta' rikonoxximent li jvarjaw fost l-istati membri jitnaqqsu l-movimenti sekondarji u jingħata kontribut għal distribuzzjoni aktar ġusta fost l-istati membri, tar-responsabbiltà li joffru protezzjoni lil min ikollu bżonnha.